Αυτόνομο Πανεπιστήμιο της Μαδρίτης

Το Αυτόνομο Πανεπιστήμιο της Μαδρίτης (ισπανικά: Universidad Autónoma de Madrid) είναι ένα δημόσιο πανεπιστήμιο της Ισπανίας που βρίσκεται στη Μαδρίτη και ιδρύθηκε το 1968. Θεωρείται ένα από τα κορυφαία πανεπιστήμια της Ισπανίας, με τη Νομική του Σχολή να βρίσκεται στην πρώτη θέση της κατάταξης που πραγματοποίησε η εφημερίδα El Mundo για το 2025. Παράλληλα, βρίσκεται ανάμεσα στα 400 καλύτερα πανεπιστήμια του κόσμου, σύμφωνα με την Ακαδημαϊκή Κατάταξη των Πανεπιστημίων του Κόσμου. Όπως συνέβη με το Αυτόνομο Πανεπιστήμιο της Βαρκελώνης και το Πανεπιστήμιο του Μπιλμπάο (που μετονομάστηκε το 2025 σε Πανεπιστήμιο της Χώρας των Βάσκων), το Αυτόνομο Πανεπιστήμιο της Μαδρίτης ιδρύθηκε με το Νομοθετικό Διάταγμα 5 της 6ης Ιουνίου 1968, που υπέγραψε ο Φρανθίσκο Φράνκο. Την τότε εκπαιδευτική μεταρρύθμιση είχε αναλάβει ο υπουργός Εκπαίδευσης και Επιστημών του καθεστώτος, Χοσέ Λουίς Μπιγιάρ Παλασί, και στόχο είχε την αναδιάρθρωση των ανωτάτων ιδρυμάτων της χώρας. Το Αυτόνομο Πανεπιστήμιο της Μαδρίτης είναι ένα από τα έξι δημόσια πανεπιστήμια που βρίσκονται στην Κοινότητα της Μαδρίτης. Τα υπόλοιπα πέντε περιλαμβάνουν το Πανεπιστήμιο Κομπλουτένσε, το Πανεπιστήμιο Κάρολος Γ΄, το Πολυτεχνικό Πανεπιστήμιο, το Πανεπιστήμιο του Αλκαλά και το Πανεπιστήμιο Βασιλιάς Χουάν Κάρλος. Πανεπιστημιούπολη Η κύρια πανεπιστημιούπολη του ιδρύματος βρίσκεται στο Καντομπλάνκο του διαμερίσματος Φουενκαρράλ-Ελ Πάρδο της Μαδρίτης. Απέχει περίπου 15 χιλιόμετρα από την πρωτεύουσα και περιλαμβάνει μία έκταση 2,25 χλμ2, όπου στεγάζονται ακαδημαϊκά κτίρια, φοιτητικές εστίες και μεγάλοι χώροι πρασίνου. Η πανεπιστημιούπολη στο Καντομπλάνκο εγκαινιάστηκε στις 25 Οκτωβρίου 1971 και θεωρείται μία από τις 24 περιβαλλοντικά βιώσιμες πανεπιστημιουπόλεις στον κόσμο. Επιπροσθέτως, υπάρχει μία δεύτερη, αλλά μικρότερη, πανεπιστημιούπολη, η οποία εξυπηρετεί την Ιατρική Σχολή του πανεπιστημίου. Εκείνη βρίσκεται κοντά στο Πανεπιστημιακό Νοσοκομείο Λα Παθ, βόρεια της Μαδρίτης. Φοιτητικές εστίες Το Αυτόνομο Πανεπιστήμιο της Μαδρίτης προσφέρει δύο βασικές επιλογές διαμονής για την πανεπιστημιακή του κοινότητα. Η σημαντικότερη φοιτητική του εστία βρίσκεται στο διαμέρισμα Τσαμαρτίν της Μαδρίτης και περιλαμβάνει 123 δωμάτια φιλοξενίας για φοιτητές και καθηγητές. Παράλληλα, στον πανεπιστημιακό χώρο βρίσκονται 765 διαμερίσματα φιλοξενίας φοιτητών του προγράμματος Erasmus, τα οποία είναι ιδιωτικής διαχείρισης. Ιδιωτικές φοιτητικές εστίες αρρένων, θηλέων ή μικτές, που βρίσκονται σε διάφορα σημεία της Μαδρίτης, εξυπηρετούν φοιτητές τόσο του Αυτόνομου Πανεπιστημίου, όσο και άλλων ανωτάτων ιδρυμάτων της πόλης. Υπάρχει ακόμη μία δημόσια δομή 200 περίπου δωματίων, την οποία διαχειρίζεται η Κοινότητα της Μαδρίτης. Δημόσιες μεταφορές Η πρόσβαση στην πανεπιστημιούπολη είναι εφικτή μέσω τρένων και λεωφορείων από διάφορα σημεία της Κοινότητας της Μαδρίτης. Συγκεκριμένα, τα λεωφορεία που εισέρχονται στο πανεπιστήμιο είναι τα 714, 827, 827A, 828 και VAC-246, ενώ τα 712, 713, 716, 717, 721, 721, 722, 724, 725, 726 και 876 πραγματοποιούν στάση έξω από την πανεπιστημιούπολη. Η σιδηροδρομική πρόσβαση γίνεται μέσω της γραμμής C-4 του Προαστιακού της Μαδρίτης. Η κοντινότερη στάση είναι η Καντομπλάνκο - Πανεπιστήμιο, η οποία απέχει λιγότερο από 15 λεπτά από το κέντρο της Μαδρίτης. Πανεπιστημιακές Σχολές Το Αυτόνομο Πανεπιστήμιο της Μαδρίτης αποτελείται από επτά σχολές και ένα πολυτεχνικό τμήμα: Σχολή Θετικών Επιστημών Νομική Σχολή Σχολή Φιλοσοφίας και Γραμμάτων Σχολή Ψυχολογίας Ιατρική Σχολή Σχολή Οικονομικών Επιστημών και Διοίκησης Επιχειρήσεων Παιδαγωγική και Φιλολογική Σχολή Ανώτατη Πολυτεχνική Σχολή Βιβλιοθήκη Η βιβλιοθήκη του Πανεπιστημίου εξυπηρετεί ολόκληρη την ακαδημαϊκή κοινότητα, προσφέροντας υλικό για έρευνα, διδασκαλία και μελέτη. Συγκεκριμένα, η βιβλιοθήκη είναι χωρισμένη σε οκτώ τμήματα, ένα για κάθε σχολή του ιδρύματος. Η βιβλιοθήκη του πανεπιστημίου συμμετέχει σε σημαντικά δίκτυα, όπως το Consorcio Madroño, που αφορά τις πανεπιστημιακές βιβλιοθήκες της Μαδρίτης, και το REBIUN, εθνικό δίκτυο πανεπιστημιακών βιβλιοθηκών της Ισπανίας. Το γεγονός αυτό εξασφαλίζει στους φοιτητές πρόσβαση σε πλούσιες πηγές και υπηρεσίες. Είναι επίσης μέλη διεθνών οργανισμών, όπως οι IFLA, Liber και Sedic. Εκτός από τη βιβλιοθήκη, στο πανεπιστήμιο υπάρχει το λεγόμενο Αρχείο, το Χαρτοθέσιο Ραφαέλ Μας, ένα Κέντρο Τεκμηρίωσης Φυσικών Περιοχών, ένα Κέντρο Στατιστικής Τεκμηρίωσης και το Κέντρο Ευρωπαϊκής Τεκμηρίωσης για θέματα της Ευρωπαϊκής Ένωσης. Αυτά βοηθούν φοιτητές και ερευνητές να βρίσκουν ό,τι πιο εξειδικευμένο χρειάζονται. Παραπομπές Εξωτερικοί σύνδεσμοι Πολυμέσα σχετικά με το θέμα Αυτόνομο Πανεπιστήμιο της Μαδρίτης στο Wikimedia Commons